Retten på Frederiksberg har for første gang i Danmark fældet dom i en sag om brud på den nye databeskyttelseslov.

En 31-årig mand fra Valby har fået en bøde på 15.000 kroner for overtrædelse af GDPR-lovgivningen, der trådte i kraft i maj sidste år.

Det er første gang i Danmark, at der er fældet dom i en sag om brud på denne nye databeskyttelseslov.

Manden er blevet dømt, fordi han på Facebook sidste år havde skrevet, at en anden mand var blevet anholdt af Midt- og Vestjyllands Politi for voldtægt af en niårig pige.

Samme mand, der på Facebook gik under navnet Tommy Thailand, skrev desuden, at den mistænkte mand tidligere var dømt for voldtægten af en treårig pige.

Retten har i denne sammenhæng vurderet, at dette opslag kan betragtes som værende behandling af personfølsomme oplysninger, og dette må kun ske med gyldig hjemmel.

Strafiniveauet for en lignende sag havde før indførelsen af GDPR medført en bøde på 7000-8000 kroner, ifølge anklageren fra Københavns Politi.

Læs også Datatilsynet melder første danske selskab for GDPR-brud.